סדר פסח בפעם הראשונה
מרגש: תלמידי אולפן הגיור 'עמי – יב"ע באשדוד התכנסו השבוע וחגגו בהתרגשות 'סדר לדוגמא', כאשר בשבוע הבא יחגגו לראשונה סדר פסח כיהודים. מנכ"ל 'עמי': "אתם מצטרפים לשרשרת הדורות"
מערכת האתר | שישי, 07 אפריל 2017 22:54
בעוד מספר ימים יחול חג הפסח וברבבות משפחות בישראל יחגגו את ליל הסדר המסורתי. באולפן הגיור 'עמי – יב"ע' באשדוד לא המתינו וכבר הכינו את התלמידים למעמד הסדר בו הם עתידים להשתתף לראשונה בחייהם. לשם כך, ערכו באולפן הגיור סדר פסח כהלכתו, שכלל את כל מרכיבי הסדר: מצות, יין, מרור וקריאת ההגדה. התלמידים שלומדים כבר זמן רב על חג הפסח ועל מנהגי ליל הסדר, נאספו יחד סביב שולחן ערוך ותרגלו את קריאת ההגדה, אכילת המצות עם המרור והחרוסת ושתית כוסות היין. ההתרגשות ניכרה בתלמידי באולפן, להם זו הפעם הראשונה בה הם יושבים סביב שולחן הסדר. בסוף הסדר, למדו התלמידים באולפן את מנגינות השירים אותם נהוג לשיר בסוף סדר ההגדה.
נועם קרוב שמשמש כמורה בכיתת הגיור בעיר, בירך את המתגיירים: "ליל הסדר הוא הלילה שבו הפכנו להיות עם משוחרר וגאה, זהו יום ההולדת של האומה היהודית, לפני אלפי שנים. את סדר פסח מציינים יהודים בכל העולם בשרשרת דורות ארוכה מאין כמוה, והחל מהשנה גם אתם חלק מהעם היהודי".
קרוב הוסיף וציין בפני המתגיירים כי "אין ספק שהבחירה שלכם להצטרף לעם ישראל מוכיחה את הקשר האמיתי שיש לכם לעם הזה ולהיסטוריה שלו, ועם ישראל מחכה לקבל אתכם בזרועות פתוחות".
אורה, תלמידה מאולפן הגיור שהשתתפה בסדר: "אצלנו במשפחה לא חגגו את ליל הסדר, למרות שאבי יהודי. שמעתי קצת סיפורים בגן ובבית הספר כאן בישראל, אבל זו הפעם הראשונה שאני ממש מבינה את משמעותו של ליל הסדר - הרעיון שכל דור מעביר את סיפור יציאת מצרים לדור הבא. עוד מעט אסיים את תהליך הגיור, והילדים שלי יהיו יהודים וגם הם יספרו לילדים שלהם את סיפור ההגדה סביב שולחן הסדר".